Munisipale voertuie in Rustenburg staan sonder petrolArgieffoto (Foto: PublicDomainPictures/Pixabay) Die Demokratiese Alliansie in die Rustenburg- plaaslike munisipaliteit is besorg oor berigte dat daar ŉ gebrek aan brandstof is vir munisipale voertuie wat dienste aan inwoners moet lewer. “Dienslewering in Rustenburg het byna reeds totaal in duie gestort en ŉ brandstoftekort sal rampspoedig wees,” sê Luan Snyders, DA-raadslid in die munisipaliteit. Die DA het bevestiging van eenheidsbestuurders ontvang dat hulle sukkel om hul brandstoftenks vol te maak om te reageer op basiese diensleweringbehoeftes soos om water- en rioollekkasies en kragonderbrekings te herstel of vullis te verwyder. “Inwoners in Rustenburg sit ook al dae lank sonder water en elektrisiteit. Dit het ŉ enorme finansiële impak op families wat reeds kos, wat bederf het, moes weggooi.” Hy sê dit is in skrille kontras met DA-beheerde munisipaliteite waar die inwoners geprioritiseer word vir dienslewering. Die DA sal die waarnemende munisipale bestuurder, Radinaledi Mosiane, en die burgemeester Sheila Mabale skriftelik versoek om dringend stappe te doen om die brandstoftekorte te takel en dit by die volgende vergadering aan die raad voor te lê. “Die DA sal steeds bly baklei vir verbeterde dienslewering aan Rustenburg-inwoners.”